Lesufi – plunderaars onder die dekmantel van regeerders - Solidariteit WêreldSolidariteit Wêreld
Tuis › Nuuskantoor › Lesufi – plunderaars onder die dekmantel van regeerders
Lesufi – plunderaars onder die dekmantel van regeerders
Maandag | 05 April | 2021
Lesufi is daardie omstrede LUR met die lewensmissie om Afrikaanse uit skole te kry. Net onlangs was almal verstom dat R431 miljoen spandeer is om skole wat gesluit was, te ontsmet. Hy het in reaksie daarop gesê hy is geskok en gewalg en koppe gaan rol, maar almal se koppe is nog heel veilig.
Hierdie Sondag lees ons in Rapport en City Press van 'n klankopname waarin Lesufi onder meer sê dat dit sy verantwoordelikheid is dat tenders sy mense tevrede moet maak. Hy sê verder dat amptenare moet seker maak hulle hoor betyds wanneer beheerliggame tenders adverteer. Aha! Dit bied 'n bietjie meer perspektief op die R431 miljoen se ontsmetting en die koppe wat toe nie gerol het nie
Hierdie opname durf nie net ligtelik opgeneem word nie.
Duisende Solidariteit-lede en ander onderwysers gee hul bes om kinders uitnemend en onder uiters moeilike omstandighede te onderrig. Terwyl hulle skoolhou, help die LUR van onderwys om hul hulpbronne te plunder. Dit is 'n misdaad teen onderwysers, kinders en ouers.
Panyaza Lesufi moet met onmiddellike ingang geskors word. Lesufi en sy kaders het onder die dekmantel van 'n regering plunderaars geword.
Die Grondwet skryf 'n effektiewe staatsdiens voor en nie effektiewe kaderbemagtiging nie. Indien Lesufi nie geskors word nie, word kaderbemagtiging gekondoneer. Ramaphosa en die ANC kan nie sekeres vra om opsy te staan en ander plunder ongesteurd voort nie.
Solidariteit se regspan het die naweek reeds begin met 'n ondersoek na verskeie opsies om Lesufi verantwoordbaar te hou vir sy uitsprake. Die uitsprake dui op 'n growwe grondwetlike oortreding deur 'n lid van 'n uitvoerende raad (LUR) van 'n provinsie. Die Grondwet verwag van 'n LUR om eties op te tree in ooreenstemming met toepaslike wetgewing. Die Grondwet stel dit ook dat 'n LUR nie inligting tot sy beskikking mag gebruik om homself te verryk en om enige persoon onbehoorlik te bevoordeel nie. Hulle mag ook nie op enige wyse optree wat 'n konflik van belang tot gevolg het nie. Die opname wys prima facie op 'n ernstige grondwetlike oortreding wat Lesufi ongeskik maak vir sy pos.
Nou hoor ons Lesufi ontken al die bose bewerings.
Blote ontkennings maak nie die inhoud van die opnames ongedaan nie. Enige politikus sal so 'n bewering ontken. Ontkenning is in die gene van enige plunderaar.
Ontkenning deur 'n verdagte in 'n saak maak hom nie onskuldig nie. Dit bevestig wel dat 'n behoorlike onafhanklike ondersoek gedoen moet word. Die erns van die bewering is egter van so 'n aard dat dit 'n skorsing hangende 'n ondersoek regverdig.
Ek is ook 'n ouer en soos duisende ander ouers wil ek nie hê my kinders se onderwys moet geplunder word nie.